钦定古今图书集成/历象汇编/历法典/第103卷 > 《淮南子》 > 天文训
## 钦定古今图书集成/历象汇编/历法典/第103卷 > 《淮南子》 > 天文训

正朝夕，先树一表，东方操一表，却去前表十步以参
望，日始出北廉。日直入，又树一表于东方，因西方之
表以参望，日方入北廉，则定东方两表之中，与西方
之表，则东西之正也。日冬至，日出东南维，入西南维，
至春秋分，日出东中，入西中；夏至，出东北维，入西北
维，至则正南。欲知东西南北广袤之数者，立四表以
“为方，一里距先春分，若秋分十馀日，从距北表参望
日始出及旦，以候相应，相应则此与日直也。”辄以南
表参望之，以入前表数为法，除举广除，立表袤，以知
从此东西之数也。假使视日出入前表中一寸，是寸
得一里也。一里积万八千寸，得从此东万八千里。视
日方入入前表半寸，则半寸得一里。半寸而除一里，
积寸得三万六千里，除则从此西里数也。并之东西
里数也，则极径也。未春分而直，已秋分而不直，此处
南也。未秋分而直，已春分而不直，此处北也。分至而
直此处，南北中也。从中处欲知中南也。未秋分而不
直此处，南北中也。从中处欲知南北极远近。从西南
表参望日日，夏至始出，与北表参，则是东与东北表
等。正东万八千里，则从中北亦万八千里也。倍之，南
北之里数也。其不从中之数也，以出入前表之数益
损之，表入一寸，寸减日近一里；表出一寸，寸益远一
里。欲知天之高树，表高一丈，正南北相去千里，同日
度其阴，北表二尺，南表尺九寸，是南千里，阴短寸。南
二万“里则无景，是直日下也。阴二尺而得高一丈者南一而高五也。”则置从此南至日下里数，因而五之，
为十万里，则天高也。若使景与表等，则高与远等也。